b'\n_START_ARTICLE_\nKorowai\n_START_PARAGRAPH_\nKorowai, nekad nazivani i Kolufo, su malen narod naseljen u nepristupa\xc4\x8dnom pra\xc5\xa1umskom kraju Zapadne Papue, zapadnog indonezijskog dijela otoka Nove Gvineje. Govore jezikom korowai koji spada u skupinu jezika Awyu-Dumut. Prepoznatljivi su po ku\xc4\x87ama koje grade na kro\xc5\xa1njama drve\xc4\x87a. Broje oko 3 000 ljudi. Do 1970. nisu bili svjesni postojanja drugih ljudi osim sebe. Poznati su po obrednom kanibalizmu koji do danas nije posve zamro. Podijeljeni su u klanove uz koje vezuju svoju samobitnost, te su \xc4\x8desti sukobi izme\xc4\x91u klanova. Otkrio ih je nizozemski misionar u o\xc5\xbeujku 1974. godine. Vjerovanja su im animisti\xc4\x8dke prirode, ne poznaju vrijeme i ne broje godine. Hrvatski pustolov Davor Rostuhar posjetio je u lipnju 2008. klan Banggatunga. Kazao je kako su ti ljudi najbli\xc5\xbee iskonu, te da je kod njih prona\xc5\xa1ao potpunu divljinu. Opis i fotografije tog putovanja objavljeni su u Rostuharovoj knjizi D\xc5\xbeungla koja je izdana 2009. godine.\n_START_SECTION_\n\xc5\xbdivot i obi\xc4\x8daji\n_START_PARAGRAPH_\nSve vi\xc5\xa1e Korowaija spu\xc5\xa1ta se u sela gdje polako prihva\xc4\x87aju zapadnu civilizaciju. Slijedi opis \xc5\xbeivota i obi\xc4\x8daja Korowaija koji se jo\xc5\xa1 dr\xc5\xbee svoje tradicije. \xc5\xbdive u ku\xc4\x87ama na stablima naj\xc4\x8de\xc5\xa1\xc4\x87e visokim izme\xc4\x91u 8 i 12 metara. \xc5\xa0umsko tlo po njima pripada duhovima koji se po njemu kre\xc4\x87u no\xc4\x87u. \xc5\xbdene su odjevene u travnate suknje, a mu\xc5\xa1karci u koteke. Uvla\xc4\x8de spolni ud u sebe, a ko\xc5\xbeicu pokriju tikvicom ili ne\xc4\x8dim sli\xc4\x8dnim. Do danas uglavnom nisu prihvatili kr\xc5\xa1\xc4\x87anstvo. Ne poznaju ve\xc4\x87inu apstraktnih pojmova, a rije\xc4\x8d manop zna\xc4\x8di im odobravanje, dobro raspolo\xc5\xbeenje, sre\xc4\x87u i sl. Ne poznaju racionalizam ni pitanje za\xc5\xa1to. Sve \xc5\xa1to rade rade jer je to uvrije\xc5\xbeeno od davnina, jer su to radili njihovi preci. Nijednom strancu ne kazuju svoja imena i mitove, a znaju brojiti do 25. Jedna im ku\xc4\x87a slu\xc5\xbei tek oko pet godina. Mrtve ako umru u \xc5\xa1umi naslone na drvo, a ako umru u ku\xc4\x87i ostave ih tamo i izgrade novu ku\xc4\x87u. Mu\xc5\xa1karci idu u lov, grade zamke za svinje, ru\xc5\xa1e sago-palme, grade ku\xc4\x87u, grade brane na rijeci, beru kruhovac na stablu i jedu sago. Obi\xc4\x8dno love svinje, kazuare, zmije, ptice, glodavce, letipse, kljunoro\xc5\xa1ce, ribe i rakove. Bijelcima je obi\xc4\x8dno zapanjuju\xc4\x87e njihovo penja\xc4\x8dko umije\xc4\x87e, stje\xc4\x8de se utisak kako se penju poput majmuna. U kro\xc5\xa1njama love ptice, pitone i oposume. Bra\xc5\xa1no prave od obra\xc4\x91ene piljevine saga. Taj posao obi\xc4\x8dno pripada \xc5\xbeenama, koje i skupljaju plodove, beru travu, love \xc5\xbeabe, gu\xc5\xa1tere i kukce._NEWLINE_Svaki klan sastavljen je od par mu\xc5\xa1karaca, njihovih \xc5\xbeena i djece. \xc5\xbdene se uzimaju iz drugih klanova dogovorom. Kao miraz \xc5\xbeeninom klanu daju se dvije manje svinje ili jedna velika, te ogrlica od pse\xc4\x87ih zuba. Nosnu hrskavicu bu\xc5\xa1e svinjskom kljovom, a nosnice bambusovim trnjem. \xc5\xbdene za vrijeme mjese\xc4\x8dnice mu\xc5\xa1karci ne smiju vidjeti, pa se povla\xc4\x8de u malu udaljenu ku\xc4\x87icu na tlu u kojoj i ra\xc4\x91aju. Za vrijeme mjese\xc4\x8dnice ili ra\xc4\x91anja poma\xc5\xbeu im i hranu donose druge \xc5\xbeene. Duhovima \xc5\xbertvuju svinje. Spolne aktivnosti tako\xc4\x91er obavljaju u \xc5\xa1umi i pri tome nikad ne koriste usta, ni za poljubac ni za bilo \xc5\xa1to drugo. Djeca nekada, iako su spretna, padnu s visokih stabala i polome se ili poginu. Starci se penju na ku\xc4\x87e sve do pred smrt. Vjeuju u \xc5\xa1umske zloduhe kakhua. Kad netko mlad iznenada umre, optu\xc5\xbeuju nekoga tko se \xc4\x8dudno pona\xc5\xa1a i obi\xc4\x8dno je iz drugog klana da je u njega u\xc5\xa1ao kakhua i da je ubio \xc4\x8dovjeka nevidljivim strjelicama, magijom. Tada kakhuu mu\xc4\x8de dok ne prizna krivnju, te ga pojedu. On te\xc5\xa1ko mo\xc5\xbee dokazati nevinost. Klanu iz kojeg je kakhua klan koji ga je pojeo isplati od\xc5\xa1tetu obi\xc4\x8dno u svinjama.'